Source: http://csm-suceava.ro/atletism/itemlist/tag/csm%20suceava?start=10
Timestamp: 2019-09-22 12:51:07+00:00

Document:
„Deşi avem o perioadă mai lejeră, fără meciuri oficiale, noi ne pregătim în continuare. Este bine că şi componenţii noştri au ocazia să-şi rezolve problemele cu şcoala, cu examenele sau cu recuperările pentru zilele când au lipsit din cauza meciurilor din campionat. Deşi nu avem ca obiectiv promovarea, deoarece nu avem resursele necesare să ne permitem acest lucru, noi vom merge la turneu şi vom juca la fel cum am făcut-o şi-n sezonul regulat, cele trei meciuri fiind foarte utile mai ales pentru jucătorii tineri, ce au nevoie de experienţă”, a explicat antrenorul Victor Pancu.
Ieri, Clubul Sportiv Municipal Suceava și-a desemnat și premiat sportivii ce s-au remarcat în competițiile naționale și internaționale în anul 2015. Ca în fiecare an, sporturile individuale au avut prim planul, canotajul și atletismul având 8 din cei 12 sportivi premiați. În acest an, sportivii de la CSM Suceava au reușit să câștige în total 120 de medalii, din care 34 de aur, 40 de argint și 46 de bronz, 17 dintre acestea fiind obținute în competițiile internaționale.
„Suntem la finalul unui an în care activitatea noastră a fost finanțată aproape în mod egal de Ministerul Tineretului și Sportului și Primăria și Consiliul Local Suceava, cărora le mulțumim încă o dată pe această cale, deoarece fără susținerea autorităților locale, sporturile de echipă, rugby, volei și hochei pe gheață nu și-ar fi putut desfășura activitatea. Din cele 120 de medalii, 17 sunt în competițiile internaționale, un obiectiv pe care l-am îndeplinit cu succes. Vreau să le mulțumesc sportivilor și antrenorilor, pentru că au reușit rezultate foarte bune în condițiile unei situații financiare nu tocmai ideale”, a declarat directorul CSM Suceava, Vasilică Băițan.
Canotorul Cosmin Pascari a câștigat locul I pentru al doilea an consecutiv
Ca și anul trecut, canotorul Cosmin Pascari, antrenat de Ioan Despa, a fost declarat cel mai bun sportiv al clubului CSM Suceava. Cosmin a reușit performanța de a deveni campion mondial, vicecampion european, multiplu campion balcanic și național de juniori I. Locul doi din acest top a revenit tot canotajului, mai exact sportivei Larisa Roșu, antrenată de Ioan Despa, ce-n acest an a devenit campioană europeană de juniori și campioană balcanică. Ultimul loc al podiumului a revenit atletei Andreea Doroftei, antrenată de Erzilia Țâmpău, sportivă ce s-a evidențiat în competițiile naționale și internaționale de pistă și de cros. Pe locul patru s-a clasat un alt atlet, Andrei Gafița, pregătit de antrenorul Radu Mihalescu, sportiv ce este specialist al probelor de marș. Al treilea canotor din topul pe 2015 a fost Constantin Ștaut, pregătit de Ioan Despa, ce-n 2015 a reușit să câștige aurul la Balcaniadă. Locul șase i-a revenit altui mărșăluitor, Cătălin Șuhani, antrenat de Silviu Casandra, iar pe locul șapte s-a clasat canotorul Simion Mutu. După ce a dominat acest top mulți ani, iar anul trecut a fost a doua, atleta Cristina Casandra a ocupat de această dată poziția a opta, ea începând din acest an să se dedice și antrenoratului. Locul nouă a fost împărțit de doi sportivi, Elena Gheorghiță, antrenată la secția de tir cu arcul de Roza Deneș, și luptătorul Daniel Blănari, pregătit de antrenorul Daniel Ciubotaru. Și locul 10 a fost împărțit de doi sportivi de la sporturile de echipă, voleibalistul Andrei Sasu, pregătit de Victor Pancu și Ștefan Ștefăroi, component al secției de rugby coordonate de Constantin Vlad.
Primăria a dat peste 2 milioane de lei către CSM
La această festivitate de premiere a fost invitat și un reprezentant al Primăriei și Consiliului Local Suceava, viceprimarul Lucian Harșovschi. Înaintea festivității, antrenorii și sportivii au ținut un moment de reculegere în memoria regretatului director, profesor și antrenor Constantin Tăpârjan, ce a plecat la cele veșnice acum un an.
„Am venit la această premiere din respect pentru tot ceea ce faceți pentru municipiul Suceava și pentru imaginea noastră. Consiliul Local și Primăria Suceava a fost și-n acest an alături de sportul de performanță și cel de masă. La începutul anului s-a alocat pentru sport suma de 2.427.700 lei și s-au achitat 2.171.376 de lei, ceea ce reprezintă 89,5 %, și sperăm ca până la final de an să ne apropiem de de 100%”, a declarat viceprimarul municipiului Suceava Lucian Harșovschi.
Într-o statistică realizată pe secții sportive la CSM Suceava, atletismul a obținut 40 de medalii, boxul a strâns 6 medalii, canotajul a obținut 33 de medalii, lupte greco-romane – 14 medalii, tir cu arcul – 13 medalii, iar tirul sportiv – 14 medalii.
În etapa a doua din Divizia A 2 la volei masculin, echipa de seniori a Clubului Sportiv Municipal Suceava a fost foarte aproape de a se impune în disputa de pe teren propriu cu principala favorită la promovare, Steaua București. Sâmbătă, sucevenii au pierdut cu scorul de 2 – 3 la seturi în fața bucureștenilor, după un meci foarte spectaculos. Elevii antrenorului Victor Pancu au început foarte bine acest meci și au câștigat primul act al jocului. Sucevenii au continuat jocul foarte bun și-n actul secund și au făcut 2 – 0 la seturi, în fața unei echipe ce nu s-a așteptat la acest lucru. În setul trei, steliștii au condus până pe final, având și un avantaj de șapte puncte, dar gazdele au revenit și au recuperat din handicap, egalând la 22. La 23 – 23, CSM Suceava a avut șansa să închidă meciul prin două puncte câștigătoare, dar a greșit serviciul și mai apoi au pierdut setul. Aici s-a rupt și echilibrul jocului, oaspeții egalând situația la seturi, iar apoi s-au impus și-n setul decisiv, câștigând în final cu 3 – 2 la seturi.
„Am fost foarte aproape să producem o surpriză, dar din păcate nu am reușit să câștigăm două puncte, cu ajutorul cărora am fi încheiat meciul. Acolo a fost și momentul psihologic al meciului, deoarece echipa noastră a căzut la capitolul moral, dar și la cel fizic, Steaua fiind mult mai bine pregătită, mai ales că sunt profesioniști și doar asta fac. Mă bucur că am putut da o replică foarte bună unei echipe puternice, replică la care nu s-au așteptat nici ei, dar din păcate le-am dat o gură de oxigen la finalul setului trei, de care au profitat și au revenit în joc”, a declarat cel mai experimentat jucător al echipei sucevene, Lucian Huțuleac, sportiv ce a evoluat în trecut și pentru Steaua București.
În etapa viitoare, pe 7 noiembrie, CSM Suceava va evolua în deplasare, la CSU Știința București.
Sursa foto + text: sptfm.ro

References: CSM 
 CSM 
 CSM 
 CSM

 CSM 
 CSM 
 CSM